Pealkiri: Loomad erinevates elukeskkondades (I kooliaste)
 
Programmi lühitutvustus: Programm keskendub erinevatele elupaikadele ja seal elavatele loomaliikidele üle maailma. Õppekäigul jälgitakse mitmesuguste loomade välimust ja käitumist ning seostatakse seda nende elukeskkonnaga. Õpilased saavad teada, miks on surikaadid osavad kaevurid, elevandil nii suured kõrvad, leopardil laiguline kasukas jms. Loomaaia õppekäigul räägitakse üldiselt savannis, kõrbes, vihmametsas, parasvöötme metsas, jäävööndis ja mäestikes valitsevatest elutingimustest. Igast elupaigast valitakse üks loomaaias elav loom, keda tutvustatakse lähemalt. Praktilise mängu käigus saavad õpilased luua grupitööna oma elukeskkonnale vastava loomaaia. 
 
Õppeprogrammi tegevused koos ajakavaga: 
 
1. SISSEJUHATUS (5 min)
Juhendajad arutlevad lastega, kuidas peaks loomaaias käituma, et vältida loomade häirimist või ohtlikke olukordi. Tutvustatakse eelolevat programmi. Kogunetakse keskkonnahariduskeskuse õppeklassi.
 
2. TEEMAARENDUS (75 min)
 
Tegevus klassis - mäng rühmades (30 min)
Juhendaja palub lastel kaasa mõelda, miks mõned loomaliigid on ka loomaaias. Ühiselt arutledes jõutakse arusaamiseni, mis on loomaaedade põhilised eesmärgid tänapäeval (liigikaitse, teadus, puhkamisvõimalused).
 
Praktiline mäng “Ohustatud, kuid hoitud” 
4-5 õpilase peale antakse 1 elukeskkonna pilt. Laual olevate elukeskkondade nimedest valivad õpilased oma keskkonnale sobiva nime (parasvöötme mets, kõrb, savann, jäävöönd, vihmamets, mäestikud) ning saavad mõne hetke omavahel arutleda, millised üldised looduslikud tingimused võiksid iseloomustada just nende elukeskkonda (soe/külm, sademeterohke/kuiv) ja mõne märksõna abil saavad nad tutvuda oma elukeskkonda kaaslastele. Lisaks nimetavad 3 liiki, kelle nad oma loomade hulgast ära tundsid ja kes on nende elukeskkonna esindajad.
 
Järgnevalt tutvustab juhendaja mängu sisu ning mänguvahendeid. Eesmärgiks on luua koostööd tehes oma keskkonda loomaaed, kus on arvestatud loomade vajadustega (õiged aedikud, sobivad loomad omavahel kokku elama pandud, et seeläbi meelde tuletada ka toiduahela põhitõed, piisavalt hooldajaid, loomadel piisavalt toitu) ja ka piiratud finantsiliste võimalustega.
 
Mängule järgneb lühike tagasisidestamine laste poolt-kuidas sujus koostöö ja kuidas nad hindavad oma loodut. 
 
Tegevus loomaaia ekspositsioonialadel - õppekäik (45 min)
Suurema grupi korral (alates 20 õpilast) jagatakse grupp kaheks. Kummalgi grupil on oma juhendaja ja järgnevad tegevused toimuvad paralleelselt.
 
Suundutakse õppekäigule loomaaeda, kus tutvutakse eelnevalt mängus käsitletud elukeskkondade esindajatega loomaaias (igast üks loom).  Tuginedes looma ja tema aediku vaatlusele, saavad lapsed pakkuda, millises elupaigas loom elab ja nimetada kõige olulisemad antud elupaigas valitsevad tingimused (soe/külm, sademeterohke/kuiv).  Loomaaias elavast loomast rääkides pööratakse tähelepanu looma välimusele, eluviisile, käitumisele ja vajadustele ning sellele, kuidas need on seotud tema elukeskkonnaga. Elupaiga tingimuste kinnistamiseks kasutatakse illustreerivaid fotosid. Kohastumuste teema illustreerimiseks saavad mõne looma juures lapsed katsuda loomadelt pärit näitlikustavaid materjale (nt elevandi sabajõhv, muskusveise karv jms). Karjaloomade puhul, võrreldakse isendeid  ja nende käitumist ning jõutakse järeldusele, et ühte liigi kuuluvad organismid on sarnased.  Teadmiste kinnistamiseks ja mõistmaks, et liigid on omavahel oma elukeskkonnas seotud, saavad osalejad nimetada loomaliike (nt eelnevalt mängitud mängu põhjal), kes võiks veel antud elupaigas elada. Arutletakse, kas ja kuidas nad on omavahel seotud. 
Põneva arutelu ja looma käitumise vahetu jälgimise abil äratatakse lastes huvi loomade vastu ning luuakse vahetu kontakt loodusega.
 
3. KOKKUVÕTE (10 min)
Tunni lõpus korratakse suunavate küsimuste abil (vajadusel illustreerivaid materjale kasutades) veelkord üle tutvutud elupaikade, nendes valitsevate üldiste tingimuste ning loomadega, kes antud piirkonnas saavad elada. Kokkuvõtte käigus kinnistatakse teadmisi ning juhendaja saab tagasisidet selle kohta, mida õpilased tunnis omandasid ning kas õppetunni eesmärgid said täidetud. 
 
Sihtgrupp: I kooliaste, 1.-3. kl
 
Õpitulemused (eesmärgid): 

Õpilane oskab:

- teha koostööd lauamängus
- märgata loomi ja nende omadusi

Õpilane teab ja nimetab:

- kirjeldab lühidalt vähemalt 3 elukeskkonna keskkonnatingimusi
- nimetab vähemalt kolm erinevat loomaliiki ja seostab need elukeskkonnaga.

Õpilane väärtustab:

- Õpilane mõistab, et inimene on osa loodusest ja sõltub sellest; toob näiteid, kuidas inimene loodust oma tegevusega mõjutab.

Õpipädevused:
● kultuuri- ja väärtuspädevus 
● suhtluspädevus
● Õpipädevus

Seos riikliku õppekavaga:

Loodusõpetus, I kooliaste:

8) toob näiteid elusorganismide tähtsuse kohta looduses; 
9) kirjeldab taimede, loomade (sh inimese) ja seente välisehitust, toitumist, kasvamist ja liikumisvõimet ning seostab neid elukeskkonnaga;  
10) eristab ühte liiki kuuluvaid organisme;

Õppekava läbivad teemad

„Elukestev õpe ja karjääri kujundamine.“ Läbi aktiivse ja mängulise tegevuse aidatakse õpilastel kujundada positiivset hoiakut õppimisse, kuulates ja arutledes toetatakse õpilaste kujunemist ning iseenda ja oma klassikaaslaste tundma õppimist; õpilastele tutvustatakse ka loomaaia töötajate töö sisu ning tegevuste olulisust.

„Keskkond ja jätkusuutlik areng.“ Läbi loomade nägemise ja nende käitumise vahetu jälgimise  luuakse looduskogemus, mille toel suunatakse õpilaste arengut vastutustundlikeks ning keskkonnateadlikeks inimesteks. 

Meetodid ja vahendid: 

Meetodid: õppekäik loomaaias, vaatlus, arutelu, praktiline mäng rühmades. 

Vahendid: loomaaia ekspositsiooni aedikud ja loomad, mängu “Ohustatud, kuid hoitud” vahendid 5 rühma jaoks (loomaaia ehitamiseks vajalikud kartongist elemendid, nt elukeskkondade pildid, loomad, toit, aedikud, töötajad jm), illustreerivad pildid elukeskkondade kohta,  loomadelt pärit näitlikustavad materjalid (nt elevandi sabajõhv, muskusveise karv vms).
Info õpetajale (saatjale): 

Õppeprogrammil osalemiseks on vaja saata päring aadressil https://tallinnzoo.ee/telli/. Päringule vastatakse üldjuhul kolme tööpäeva jooksul ning kirjavahetuse teel lepitakse kokku aeg jm täpsemad detailid. 

Õppeprogramm viiakse läbi eesti keeles - nõrga eesti keele tasemega gruppidel palume päringut saates kohe sellest teada anda - saadame õpetajale eelnevalt sõnavaralehe ja püüame võimalusel läbi viia lihtsustatud keeletasemega programmi.
Kui õppeprogrammil osalevad erivajadustega lapsed, palume sellest teada anda programmi broneerimisel. Õppeprogrammi on võimalik kohandada haridusliku erivajadusega ja/või liikumispuudega õpilaste jaoks.

Enne loomaaeda tulekut palume õpilastele selgitada, et õppeprogramm on õppetund, millel on kindel teema ja eesmärgid ning kus on erinevaid tegevusi ja ülesandeid. Loomaaias kehtivad reeglid, millest tuleb juhinduda https://tallinnzoo.ee/kulastusreeglid/. Õppeprogrammi ajal saab aidata õpetaja hoida distsipliini ja vajadusel meelde tuletada ka kokkulepitud reegelid.

NB! Õppeprogramm toimub osaliselt välitingimustes ning iga ilmaga! Palume riietuda ilmastikukindalt. Osa tegevusest toimub siseruumides (elevandimaja, troopikamajad) - õpilase riietus võiks olla eest avatav ning õpilasel peaks kaasas olema joogivee pudel.

Kõik õppeprogrammiks vajalikud vahendid on loomaaia poolt olemas.

Kaasasolevalt õpetajalt küsivad juhendajad suulist tagasisidet vahetult pärast õppeprogrammi, lisaks palub Tallinna Loomaaed pärast õppeprogrammi kirjalikku tagasisidet e-kirja teel. 

Soovituslikud eeltegevused:
On hea, kui õpilased on juba enne õppeprogrammile tulekut koolis läbinud elusorganismide mitmekesisuse teema! Antud õppeprogramm aitab hästi õpitut kinnistada. 
Soovituslikud järeltegevused: 

Pärast õppekäiku ja enne kirjaliku tagasiside edastamist loomaaiale on saatval õpetajal hea võimalus veelkord teha kokkuvõte kogetust. Näiteks uurida lastelt ükshaaval, mis antud õppeprogrammi juures üllatas, mis meeldis, mis ei meeldinud. Alguses võib lapsed jaotada paaridesse, seejärel neljasesse rühma, siis kaheksaliikmeline rühm jne. Järgneb arutelu kogu rühmaga. 

Teemade paremaks kinnistumiseks soovitame 1. klassil kunstivaldkonna tunnis nähtud loomi joonistada või meisterdada. 2. ja 3. klassi puhul võiks iga õpilane koostada ühe ohustatud looma kohta ülevaate (välisehitus, toitumine, kasvamine, elupaik, tähtsus looduses, inimese mõju organismidele), kasutades erinevatest allikatest leitud informatsiooni (raamatud, veebikeskkonnad). Lisaks kirjalikule piltidega kokkuvõttele arvutis võiks lapsed teha ka suulise ettekande/esitluse.  

Kestus: 90 min
Grupi suurus: kuni 32 õpilast
Toimumise aeg: aastaringselt 
Maksumus: 250 EUR

Lisainfo: Pileteid ei lisandu. Hinnas sisaldub iseseisev loomaaiakülastus pärast õppeprogrammi. Iga 10 õpilase kohta üks täiskasvanud saatja hinna sees. Õppeprogrammi ajakava on orienteeruv ning võib mõnevõrra varieeruda sõltuvalt grupist ja oludest loomaaias. Konkreetsed loomad, keda  iga elukeskkonna juures käsitletakse, sõltub sellest, kes ekspositsioonis jälgitav on.   

Läbiviimise koht: Tallinna Loomaaed, keskkonnahariduskeskuse (Ehitajate tee 150) klassiruum, loomaaia ekspositsioon.

Läbiviija nimi ja kvalifikatsioon: 
Tallinna Loomaaia loodushariduse spetsialistid:
Heiko Kruusi (TÜ bioloogia bakalaureus, EMÜ loodusturismi magister, loodushariduse spetsialist alates 2021)
Kätlin Kukebal (EMÜ loodusturismi magister, loodushariduse spetsialist alates 2023, eelnevalt läbinud 2a Õpetaja Kutseõpinguid ja töötanud loodusõpetuse õpetajana)
Jana Kilter (TLÜ geoökoloogia magister, loodushariduse spetsialist alates 2022)
Liina Pork (TÜ bioloogia bakalaureus, loodushariduse valdkonnas alates 2011)
Jaana Emilia Harjula (TLÜ bioloogia bakalaureus, loodushariduse spetsialist alates 2023)
Helina Raja (TÜ keskkonnatehnoloogia magister, loodushariduse spetsialist alates 2015) Darja Zubareva (loodushariduse valdkonnad alates 2011).

Õppekeel: eesti 


